ส่วนที่ 1

ข้อมูลสรุปผู้บริหาร (Executive Summary)

บริษัท ได้จดทะเบียนเป็นบริษัทในตลาดหลักทรัพย์ฯ ตั้งแต่ปี 2518 ปัจจุบันมีทุนจดทะเบียน 850
ล้านบาท ประกอบธุรกิจด้านโรงแรมและห้องอาหารโดยมีโรงแรมระดับ 5 ดาว หรือ Luxury
ภายใต้บริษัท 3 แห่ง ภายใต้บริษัทย่อยอีก 1 แห่ง
นอกจากนี้ยังมีโรงแรมที่รับบริหารภายใต้บริษัทย่อยทั้งในประเทศและต่างประเทศ อีก 4 แห่ง
และโรงแรมที่เป็นแฟรนไชน์อีก 2 แห่ง มีโรงแรมระดับ 4 ดาว หรือ First class 4 แห่ง
และบริหารอีก 3 แห่ง แฟรนไชน์อีก 2 แห่ง ภายใต้แบรนด์ “รอยัล ปริ๊นเซส” ซึ่งเป็นบริษัทย่อย
และในปลายปี 2546 บ. ดุสิตโฮเต็ลแอนด์รีสอร์ท ซึ่งเป็นบริษัทย่อยได้ซื้อโรงแรมบนถนนช้างคลาน
จังหวัดเชียงใหม่เพื่อปรับปรุงตกแต่งตามรูปแบบใหม่ โดยใช้ชื่อโรงแรมแห่งนี้ว่า “ดีทู เชียงใหม่”
ซึ่งนับว่าเป็นแบรนด์ใหม่ของกลุ่มดุสิต นอกเหนือจากธุรกิจโรงแรมแล้วบริษัทยังมีอาคารพาณิชย์ 11
ชั้นให้เช่าเป็นสำนักงาน กิจการให้บริการด้านสุขภาพ (สปา) ภายใต้บจ. เทวารัณย์ สปา
ซึ่งได้เปิดดำเนินการแล้ว 4 แห่ง
และเพื่อให้มีบุคลากรรองรับในการขยายตัวของธุรกิจจึงได้จัดตั้งโรงเรียนการโรงแรมดุสิตธานีในปี
2536 และเปลี่ยนเป็นวิทยาลัยดุสิตธานีในปี 2539 ซึ่งเปิดสอนในระดับปริญญาตรี
ในด้านบริหารโรงแรมการประกอบอาหาร การท่องเที่ยว สปา แอนด์ รีสอร์ท
การจัดการประชุมและการมหกรรม และในปี 2548 ได้ตกลงร่วมมือ Le Cordon Bleu
Helvetia Sarl ในการหลักสูตรด้านอาหารของ Le Cordon Bleu
มาใช้ร่วมกับหลักสูตรของวิทยาลัย ในปี 2549 เพิ่มหลักสูตรระดับปริญญาโท
สาขาวิชาการจัดการโรงแรมและภัตตาคาร

ในปี 2547 ได้จัดตั้งบริษัทฝึกอบรมโดยใช้ชื่อบจ.
ดุสิตเพื่อการพัฒนาผู้บริหารโดยมีวัตถุประสงค์ในการฝึกอบรมให้แก่พนักงานและผู้บริหารโรงแรมในกลุ่มดุสิต
และบุคคลทั่วไป ในปี 2548 ได้ตกลงเข้าร่วมลงทุนกับ Le Cordon Bleu Helvetia Sarl
ซึ่งเป็นผู้นำในกิจการด้านโรงเรียนสอน ศิลปะการประกอบอาหาร สไตล์ฝรั่งเศส
ที่มีชื่อเสียงระดับนานาชาติ โดยจัดตั้งบริษัทใหม่ชื่อบริษัท LCB-Dusit จำกัด

บริษัทได้วางกลยุทธ์ในการเพิ่มรายได้ให้กับบริษัทในหลายๆ
ด้านพร้อมกันได้แก่การพัฒนาปรับปรุงโรงแรม
ควบคู่กับการให้บริหารที่ประทับใจและการเพิ่มมูลค่าสูงสุดกับลูกค้า
ส่วนนโยบายการตลาดและส่งเสริมการขายยังคงใช้ระบบเครือข่ายการตลาดและการส่งเสริมตลาดร่วมที่ส่วนกลาง
(Centralization) ร่วมกับการดำเนินการขายของแต่ละโรงแรมเอง (Decentralization)
และเพื่อการสร้างเครือข่ายทางการค้าให้กว้างขวางขึ้น
จึงได้ร่วมมือเป็นพันธมิตรทางการค้าภายใต้ชื่อ เอเชี่ยน โฮเต็ล อัลไลแอนซ์ : เอ เอช เอ
นอกจากนี้ยังเพิ่มช่องทางการจำหน่ายด้วยการหาพันธมิตรกับธุรกิจที่เกี่ยวเนื่องกัน
การพัฒนาระบบพาณิชย์อีเล็คทรอนิค (E-Commerce) หน่วยลูกค้าสัมพันธ์ญี่ปุ่น (Japanese
Center) และการพัฒนาเทคโนโลยีและสารสนเทศในหลายด้าน

บริษัทมีนโยบายเชิงรุก
ทั้งในด้านการลงทุนและการรับบริหารโรงแรมเพื่อให้บริษัทสามารถขยายกิจการและเครือข่าย
โดยมุ่งเน้นการเพิ่มจำนวนโรงแรมรับบริหารเป็นหลัก
ซึ่งเป้าหมายของโรงแรมที่รับบริหารจะมีทั้งในประเทศและต่างประเทศ ภายใต้แบรนด์ “ดุสิตธานี”
“รอยัล ปริ๊นเซส”
และการขยายตลาดการรับบริหารโรงแรมที่มีแนวความคิดใหม่แตกต่างจากแบรนด์ที่มีอยู่เดิมเพื่อเป็นทางเลือกใหม่สำหรับลูกค้าที่เป็นคนรุ่นใหม่
ภายใต้แบรนด์ D2 ซึ่งเริ่มที่จังหวัดเชียงใหม่ เป็นแห่งแรก
ส่วนในด้านการลงทุนบริษัทจะพิจารณาเฉพาะแหล่งที่มีศักยภาพการท่องเที่ยวที่สูงทั้งในประเทศและต่างประเทศ
และ โครงการนั้นๆ จะได้รับผลตอบแทนสูง และความเสี่ยงต่ำ
แต่ทั้งนี้ต้องคำนึงถึงสภาพคล่องของบริษัทด้วย โดยบริษัทจะได้หาแหล่งเงินทุนด้วยวิธีต่างๆ
ที่เหมาะสม บริษัทได้ตระหนักดีว่าในปัจจุบัน “ดุสิตธานี”
เป็นเชนของคนไทยซึ่งทำให้มีจุดอ่อนในด้านเครือข่ายที่สู้โรงแรมเชนต่างประเทศไม่ได้
หากบริษัทสามารถขยายเครือข่ายมากขึ้น ทำให้เพิ่มช่องทางการจำหน่าย รวมทั้ง
ลดต้นทุนและค่าใช้จ่ายในการบริหารลดลง

จากนโยบายที่บริษัทได้วางไว้ในการดำเนินธุรกิจในปี 2548 นั้น
ถึงแม้บริษัทยังไม่สามารถบรรลุเป้าหมายที่ตั้งเป้าไว้ทั้งหมด แต่ผลการดำเนินงานของบริษัทในรอบปี
2548 ที่ปรากฏในงบการเงินรวมบริษัทมีรายได้รวมเพิ่มขึ้น 248 ล้านบาทคิดเป็นร้อยละ 10
เมื่อเทียบกับปีก่อน แต่เนื่องจากบริษัทมีค่าใช้จ่ายในการขายและบริหารสูงขึ้น 143
ล้านบาทคิดเป็นร้อยละ 24 เมื่อเทียบกับปีก่อน ซึ่งได้แก่ ค่าใช้จ่ายทางการตลาด
ค่าใช้จ่ายในก่อนเปิดดำเนินการของโรงแรม ดีทู ค่าใช้จ่ายสำนักงานสาขาในดูไบ สหรัฐอาหรับ
อิมิเรสต์ เพื่อรองรับการขยายกิจการในแถบภูมิภาคดังกล่าว
รวมทั้งค่าใช้จ่ายเกี่ยวกับการว่าจ้างพนักงานเพิ่มขึ้นทดแทนตำแหน่งที่เคยว่างลง
และเพื่อรองรับการขยายงานในอนาคต และ ภาษีเงินได้ของปี 2543 ปี 2544 และปี 2545
ที่สรรพากรประเมินรวมจำนวน 26 ล้านบาท ทำให้บริษัทมีกำไรสุทธิ 245 ล้านบาท
คิดเป็นกำไรต่อหุ้น 3 บาท มีอัตรากำไรต่อส่วนของผู้ถือหุ้น(ROE) เท่ากับร้อยละ 6.85
และอัตราผลตอบแทนของสินทรัพย์ (ROA) เท่ากับร้อยละ 7.27
เมื่อพิจารณาถึงสถานะทางการเงินของบริษัท จากอัตราส่วนสภาพคล่องเท่ากับ 1.34 เท่า
อัตราส่วนหนี้สินต่อส่วนของผู้ถือหุ้นเท่ากับ 0.50 ต่อ 1.00 และมีความสามารถในการชำระหนี้
18.94 เท่า ซึ่งแสดงว่าบริษัทยังมีสถานะทางการเงินที่มั่นคง

บริษัทมีปัจจัยความเสี่ยงในธุรกิจที่เป็นปัจจัยภายใน ปัจจัยภายนอก
ซึ่งความเสี่ยงจากปัจจัยภายในบริษัทได้หาทางแก้ไขไว้แล้ว
แต่ความเสี่ยงต่อปัจจัยนอกบริษัทไม่สามารถควบคุมได้ เช่นเศรษฐกิจ การเมือง สงคราม
ความไม่สงบภายในประเทศ และ การแข่งขันที่สูงขึ้น นอกจากนี้บริษัทยังมีข้อจำกัดด้านเครือข่าย
เมื่อเปรียบเทียบกับเชนในต่างประเทศได้ ฝ่ายบริหารของบริษัทจึงต้องใช้
กลยุทธ์และแนวทางการบริหารงานในหลายๆ ด้านด้วยความรอบครอบและระมัดระวัง
เพื่อให้บรรลุวัตถุประสงค์คือผู้ถือหุ้นได้รับผลประโยชน์สูงสุด (Shareholder Wealth
Maximization)